Euroopan yhteisöjen ja niiden jäsenvaltioiden sekä Latvian tasavallan assosiaationeuvoston päätös N:o 5/2001,

tehty 25 päivänä huhtikuuta 2001,

Euroopan yhteisöjen ja niiden jäsenvaltioiden sekä Latvian tasavallan välisestä assosiaatiosta tehdyn Eurooppa-sopimuksen 64 artiklan 1 kohdan i ja ii alakohdan sekä 2 kohdan täytäntöönpanoa koskevista säännöistä

(2001/504/EY)

ASSOSIAATIONEUVOSTO, joka

ottaa huomioon 12 päivänä kesäkuuta 1995 allekirjoitetun Euroopan yhteisöjen ja niiden jäsenvaltioiden sekä Latvian tasavallan välisestä assosiaatiosta tehdyn Eurooppa-sopimuksen ja erityisesti sen 64 artiklan 3 kohdan,

sekä katsoo, että

Eurooppa-sopimuksen 64 artiklan 3 kohdassa määrätään, että assosiaationeuvosto antaa tarvittavat kyseisen artiklan 1 ja 2 kohdan täytäntöönpanoa koskevat säännöt,

ON PÄÄTTÄNYT SEURAAVAA:

1 artikla

Hyväksytään tämän päätöksen liitteenä olevat, Euroopan yhteisöjen ja niiden jäsenvaltioiden sekä Latvian tasavallan välisestä assosiaatiosta tehdyn Eurooppa-sopimuksen 64 artiklan 1 kohdan i ja ii alakohdan sekä 2 kohdan täytäntöönpanoa koskevat säännöt.

2 artikla

Tämä päätös julkaistaan Euroopan yhteisöjen virallisessa lehdessä ja Latvijas Vestnesis -lehdessä (Latvian virallinen lehti).

3 artikla

Tämä päätös tulee voimaan päivänä, jona se tehdään.

Tehty Brysselissä 25 päivänä huhtikuuta 2001.

Assosiaationeuvoston puolesta

Puheenjohtaja

I. Berzins

LIITE

YRITYKSIIN SOVELLETTAVIEN KILPAILUMÄÄRÄYSTEN TÄYTÄNTÖÖNPANOA KOSKEVAT SÄÄNNÖT

Euroopan yhteisöjen ja niiden jäsenvaltioiden sekä Latvian tasavallan välisestä assosiaatiosta tehdyn Eurooppa-sopimuksen 64 artiklan 1 kohdan i ja ii alakohdassa sekä 2 kohdassa tarkoitettujen, yrityksiin sovellettavien kilpailumääräysten täytäntöönpanoa koskevat säännöt

1 artikla

Perusperiaate

Tapaukset, jotka liittyvät yritysten välisiin sopimuksiin, yritysten yhteenliittymien päätöksiin ja yritysten yhdenmukaistettuihin menettelytapoihin, joiden tarkoituksena tai seurauksena on kilpailun estäminen, rajoittaminen tai vääristäminen, sekä tapaukset, jotka liittyvät määräävän aseman väärinkäyttöön yhteisön tai Latvian alueella tai sen merkittävällä osalla ja jotka voivat vaikuttaa yhteisön ja Latvian väliseen kauppaan, ratkaistaan Eurooppa-sopimuksen 64 artiklan 1 ja 2 kohdan periaatteiden mukaisesti.

Tätä varten kyseisiä tapauksia käsittelee yhteisön osalta Euroopan yhteisöjen komissio (PO IV) ja Latvian osalta sen kilpailuviranomainen.

Euroopan yhteisöjen komission ja Latvian kilpailuviranomaisen toimivalta käsitellä kyseisiä tapauksia perustuu Euroopan yhteisön ja Latvian lainsäädännössä oleviin sääntöihin, myös niihin, joiden mukaan niitä sovelletaan osapuolen alueen ulkopuolella sijaitseviin yrityksiin.

Molemmat viranomaiset ratkaisevat tapaukset omien asiaa koskevien sääntöjensä mukaisesti ja ottaen huomioon jäljempänä esitetyt määräykset. Viranomaisten soveltamat asiaa koskevat säännöt ovat Euroopan yhteisöjen komission osalta Euroopan yhteisön perustamissopimuksen ja Euroopan hiili- ja teräsyhteisön perustamissopimuksen kilpailua koskevat säännöt sekä kilpailua koskeva johdettu oikeus ja Latvian kilpailuviranomaisen osalta Latvian kilpailulaki ja muu asiaan liittyvä lainsäädäntö.

EUROOPAN YHTEISÖN PERUSTAMISSOPIMUKSEN MUKAINEN TALOUDELLINEN TOIMINTA

2 artikla

Molempien kilpailuviranomaisten toimivaltaan kuuluvat asiat

Euroopan yhteisöjen komissio ja Latvian kilpailuviranomainen käsittelevät tämän artiklan määräysten mukaisesti Eurooppa-sopimuksen 64 artiklan soveltamisalaan kuuluvat tapaukset, jotka voivat vaikuttaa sekä Euroopan yhteisön että Latvian markkinoihin ja jotka voivat kuulua molempien kilpailuviranomaisten toimivaltaan.

2.1 Ilmoitus

2.1.1 Kilpailuviranomaiset ilmoittavat toisilleen niistä käsiteltävinään olevista tapauksista, jotka 1 artiklassa vahvistetun perusperiaatteen mukaisesti näyttävät kuuluvan myös toisen viranomaisen toimivaltaan.

2.1.2 Tällainen tilanne saattaa syntyä erityisesti tapauksissa,

- joihin liittyy toisen viranomaisen alueella toteutettuja kilpailunvastaisia toimia,

- jotka liittyvät toisen viranomaisen täytäntöönpanotoimintaan, ja

- joihin liittyy korjaavia toimenpiteitä, jotka edellyttävät toimimista toisen viranomaisen alueella tai estävät sen.

2.1.3 Tämän artiklan mukaisessa ilmoituksessa on oltava riittävät tiedot, jotta vastaanottava osapuoli voi arvioida alustavasti tapauksella olevat vaikutukset sen etuihin. Ilmoitusten jäljennökset on toimitettava säännöllisesti assosiaationeuvostolle.

2.1.4 Ilmoitus on annettava mahdollisimman varhaisessa vaiheessa ennakolta ja viimeistään tutkimusvaiheessa, mutta kuitenkin riittävän ajoissa ennen ratkaisun tai päätöksen tekemistä, jotta huomautusten esittäminen ja asiasta neuvotteleminen olisi mahdollista ja jotta asiaa käsittelevä viranomainen voisi ottaa huomioon toisen viranomaisen näkökannat sekä toteuttaa ne korjaavat toimenpiteet, joita se oman lainsäädäntönsä perusteella pitää mahdollisina toteuttaa kyseisessä tapauksessa.

2.2 Neuvottelut ja näkökantojen huomioon ottaminen

Kun Euroopan yhteisöjen komissio tai Latvian kilpailuviranomainen katsoo, että toisen viranomaisen alueella toteutetut kilpailunvastaiset toimet vaikuttavat merkittävästi sen olennaisiin etuihin, se voi ehdottaa neuvottelujen aloittamista toisen viranomaisen kanssa tai pyytää, että toisen sopimuspuolen kilpailuviranomainen aloittaa asianmukaiset menettelyt asian korjaamiseksi kilpailunvastaisia toimia koskevan lainsäädäntönsä mukaisesti. Tämä tapahtuu rajoittamatta pyynnön esittäneen sopimuspuolen kilpailulainsäädännön mukaisia toimia ja estämättä pyynnön vastaanottaneen viranomaisen täyttä vapautta päättää lopullisesti asiasta.

2.3 Sovitteluratkaisun löytäminen

Pyynnön vastaanottaneen kilpailuviranomaisen on otettava täysimääräisesti ja myötämielisesti huomioon pyynnön esittäneen viranomaisen mahdollisesti esittämät näkökannat ja tosiasioihin perustuva aineisto sekä erityisesti kyseessä olevien kilpailunvastaisten toimien luonne, kyseessä olevat hankkeet sekä vahingolliset vaikutukset, joiden väitetään kohdistuvan pyynnön esittäneen sopimuspuolen olennaisiin etuihin.

Tämän artiklan mukaisesti neuvotteluihin osallistuvat kilpailuviranomaiset pyrkivät pääsemään molempia osapuolia tyydyttävään ratkaisuun ottaen huomioon asiaan liittyvät olennaiset edut, sanotun kuitenkaan rajoittamatta kyseisten viranomaisten oikeuksien ja velvollisuuksien soveltamista.

3 artikla

Ainoastaan toisen kilpailuviranomaisen toimivaltaan kuuluvat asiat

3.1 Toisen kilpailuviranomaisen yksinomaiseen toimivaltaan edellä 1 artiklassa vahvistetun periaatteen mukaisesti kuuluvat tapaukset, jotka voivat vaikuttaa toisen osapuolen olennaisiin etuihin, käsitellään ottaen huomioon 2 artiklan määräykset ja jäljempänä esitetyt periaatteet.

3.2 Erityisesti silloin, kun toinen kilpailuviranomaisista aloittaa tutkimuksen tai menettelyn tapauksessa, jonka osalta käy ilmi, että se vaikuttaa toisen osapuolen olennaisiin etuihin, menettelyn aloittaneen viranomaisen on ilmoitettava tapauksesta toiselle viranomaiselle ilman viimeksi mainitun muodollista pyyntöä.

4 artikla

Tietojen pyytäminen

Jos osapuolen kilpailuviranomainen toteaa, että tapaus, joka kuuluu myös tai ainoastaan toisen viranomaisen toimivaltaan, näyttää vaikuttavan ensiksimainitun osapuolen olennaisiin etuihin, se voi pyytää asiaa käsittelevältä viranomaiselta tietoja kyseisestä tapauksesta.

Asiaa käsittelevän viranomaisen on annettava mahdollisimman kattavat tiedot niin varhaisessa menettelyn vaiheessa ennen päätöksen tai ratkaisun tekemistä, että pyynnön esittäneen viranomaisen näkökannat voidaan ottaa huomioon.

5 artikla

Tietojen salassapito ja luottamuksellisuus

5.1 Eurooppa-sopimuksen 64 artiklan 7 kohdan mukaisesti kumpaakaan kilpailuviranomaista ei vaadita toimittamaan tietoja toiselle viranomaiselle, jos tietojen luovuttaminen pyynnön esittäneelle viranomaiselle on tietoja hallussaan pitävän viranomaisen lainsäädännössä kielletty tai jos se on sen osapuolen olennaisten etujen vastaista, jonka viranomaisen hallussa tiedot ovat.

5.2 Kumpikin viranomainen säilyttää niin hyvin kuin mahdollista toisen viranomaisen sille luottamuksellisesti luovuttamien tietojen luottamuksellisuuden.

6 artikla

Ryhmäpoikkeukset

Eurooppa-sopimuksen 64 artiklan soveltamiseksi edellä olevien 2 ja 3 artiklan mukaisesti kilpailuviranomaisten on varmistettava, että Euroopan yhteisössä voimassa oleviin ryhmäpoikkeuksia koskeviin asetuksiin sisältyviä periaatteita sovelletaan kokonaisuudessaan. Latvian kilpailuviranomaiselle ilmoitetaan kaikista menettelyistä, jotka liittyvät yhteisön suorittamaan ryhmäpoikkeusten vahvistamiseen, kumoamiseen tai muuttamiseen.

Jos ryhmäpoikkeuksia koskeviin asetuksiin kohdistuu huomattavaa vastustusta Latvian puolelta, on asiasta Eurooppa-sopimuksessa määrätty lainsäädäntöjen lähentäminen huomioon ottaen neuvoteltava assosiaationeuvostossa 9 artiklan määräysten mukaisesti.

Samoja periaatteita sovelletaan yhteisön tai Latvian kilpailupolitiikkaa koskeviin muihin huomattaviin muutoksiin.

7 artikla

Yrityskeskittymien valvonta

Latvian kilpailuviranomaisella on oikeus esittää menettelyn aikana yrityskeskittymien valvonnasta 21 päivänä joulukuuta 1989 annetussa neuvoston asetuksessa (ETY) N:o 4064/89(1) asetetuissa määräajoissa näkemyksensä kyseisen asetuksen soveltamisalaan kuuluvista, Latvian talouteen merkittävästi vaikuttavista yrityskeskittymistä. Euroopan yhteisöjen komissio ottaa esitetyn näkemyksen asianmukaisesti huomioon, sanotun kuitenkaan rajoittamatta sopimuspuolten kilpailulainsäädäntöön perustuvien toimien toteuttamista.

8 artikla

Vähämerkityksiset toimet

8.1 Kilpailunvastaiset toimet, joiden vaikutukset sopimuspuolten väliseen kauppaan tai kilpailuun ovat merkitykseltään vähäisiä, eivät kuulu Eurooppa-sopimuksen 64 artiklan 1 kohdan soveltamisalaan, eikä niihin tästä syystä sovelleta näiden soveltamista koskevien sääntöjen 2-6 artiklaa.

8.2 Edellä 8.1 kohdassa tarkoitettuja merkitykseltään vähäisiä vaikutuksia katsotaan tavallisesti esiintyvän, kun

- osallistuvien yritysten yhteenlaskettu vuotuinen liikevaihto on enintään 200 miljoonaa ecua, ja

- sopimuksen kohteina olevilla tavaroilla ja palveluilla sekä osallistuvien yritysten sellaisilla muilla tavaroilla ja palveluilla, joita käyttäjät pitävät ominaisuuksiltaan, hinnaltaan ja käyttötarkoitukseltaan vastaavina, on yhteensä enintään viiden prosentin osuus kyseisten tavaroiden ja palveluiden kokonaismarkkinoista sillä yhteismarkkina-alueella ja Latvian markkina-alueella, jota sopimus koskee.

9 artikla

Assosiaationeuvosto

9.1 Jos edellä 2 ja 3 artiklassa määrätyt menettelyt eivät johda molempia osapuolia tyydyttävään ratkaisuun sekä muissa tapauksissa, jotka on nimenomaisesti mainittu näissä täytäntöönpanoa koskevissa säännöissä, asiasta on toisen sopimuspuolen sitä pyytäessä järjestettävä mielipiteiden vaihto assosiaationeuvostossa kolmen kuukauden kuluessa kyseisen pyynnön esittämisestä.

9.2 Tämän mielipiteiden vaihdon jälkeen tai 9.1 kohdassa mainitun määräajan päätyttyä assosiaationeuvosto voi antaa tarkoituksenmukaiset suositukset näiden tapausten ratkaisemiseksi, sanotun kuitenkaan rajoittamatta Eurooppa-sopimuksen 64 artiklan 6 kohdan soveltamista. Näissä suosituksissa assosiaationeuvosto voi ottaa huomioon sen, että pyynnön vastaanottanut viranomainen ei mahdollisesti ole esittänyt näkökantaansa pyynnön esittäneelle viranomaiselle 9 artiklan 1 kohdassa tarkoitetussa määräajassa.

9.3 Nämä assosiaationeuvostossa tapahtuvat menettelyt eivät rajoita sopimuspuolten alueella voimassa olevan kilpailulainsäädännön perusteella toteutettavia toimia.

10 artikla

Kielteinen toimivaltaristiriita

Kun sekä Euroopan yhteisöjen komissio että Latvian kilpailuviranomainen katsovat, että kumpikaan niistä ei ole lainsäädäntönsä perusteella toimivaltainen käsittelemään tapausta, asiasta on pyynnöstä järjestettävä mielipiteiden vaihto assosiaationeuvostossa. Yhteisö ja Latvia pyrkivät, asiaan liittyvät olennaiset edut huomioon ottaen, pääsemään molempia sopimuspuolia tyydyttävän ratkaisuun assosiaationeuvoston avulla, joka voi antaa asiaa koskevia suosituksia, sanotun kuitenkaan rajoittamatta Eurooppa-sopimuksen 64 artiklan 6 kohdan soveltamista sekä Euroopan yhteisön yksittäisten jäsenvaltioiden omista kilpailusäännöistä johtuvia oikeuksia.

EHTY:N PERUSTAMISSOPIMUKSEN MUKAINEN TALOUDELLINEN TOIMINTA

11 artikla

Euroopan hiili- ja teräsyhteisön (EHTY) perustamissopimus

Edellä 1-6 ja 8-10 artiklassa annettuja määräyksiä sovelletaan myös hiili- ja teräsalaan.

12 artikla

Hallinnollinen avunanto (kielet)

Euroopan yhteisöjen komissio ja Latvian kilpailuviranomainen huolehtivat keskinäisen avunannon käytännön järjestelyistä tai muista tarkoituksenmukaisista ratkaisuista erityisesti käännösten osalta.

(1) EYVL L 395, 30.12.1989, s. 1, asetus sellaisena kuin se on viimeksi muutettuna asetuksella (EY) N:o 1310/97 (EYVL L 180, 9.7.1997, s. 1).